Prioritatea noastră esențială este aceea de a asigura securitatea cetățenilor într-o Europă deschisă. Presiunile exercitate de criza migrației și a refugiaților, alături de o serie de atacuri teroriste, au pus serios la încercare cadrele UE în materie de migrație și securitate. Cetățenii UE se așteaptă ca frontierele externe ale spațiului Schengen să fie gestionate în mod eficace pentru a preveni migrația neregulamentară și a asigura o securitate internă sporită. Eficacitatea gestionării frontierelor externe este o condiție prealabilă esențială pentru libera circulație în spațiul Schengen și pentru facilitarea trecerii frontierelor externe ale UE într-o lume caracterizată de mobilitate. În fiecare an se înregistrează aproximativ 400 de milioane de treceri ale frontierei Schengen de către cetățenii UE și alte 200 de milioane de către cetățeni ai țărilor terțe.

În plus, dacă este cazul, operatorii de transport ar trebui să verifice dacă pasagerii lor au o autorizație de călătorie ETIAS valabilă înainte de a le permite să urce la bordul mijloacelor lor de transport către o țară Schengen.

–în cazul membrilor de familie ai cetățenilor UE/resortisanților țărilor terțe care beneficiază de dreptul la liberă circulație fără permise de ședere: statutul lor de membru de familie, datele de identitate ale membrului de familie cu care solicitantul are legături, legăturile lor de familie.

Dacă unui călător care nu are o autorizație de călătorie valabilă i se permite îmbarcarea și ulterior i se refuză intrarea, operatorul de transport ar rămâne răspunzător de aducerea înapoi a călătorului la punctul inițial de îmbarcare, suportând totodată și o sancțiune.

Dacă prelucrarea manuală a cererii se efectuează în urma obținerii unui rezultat pozitiv în datele Europol, unitatea națională a ETIAS din statul membru responsabil ar consulta Europol în cazurile care intră sub incidența mandatului Europol. În aceste cazuri, unitatea națională a ETIAS din respectivul stat membru ar transmite Europol datele relevante ale dosarului de cerere, precum și rezultatul (rezultatele) pozitiv(e) care este (sunt) necesar(e) în scopul consultării, precum și informațiile sau documentele suplimentare relevante furnizate de solicitant. Europol ar emite un aviz motivat în termen de 24 de ore.

Atunci când solicitantul primește o decizie negativă cu privire la cererea sa, acesta va avea întotdeauna dreptul la exercitarea unei căi de atac. Căile de atac ar fi introduse în statul membru care a luat decizia cu privire la cerere și în conformitate cu dreptul național al respectivului stat membru. În plus, se prevede o procedură specială pentru situațiile justificate de motive umanitare, de motive de interes național sau de obligațiile internaționale, în care unitățile naționale ale ETIAS pot elibera o autorizație de călătorie cu valabilitate teritorială și temporală limitată.

Revocarea sau anularea autorizațiilor de călătorie

O autorizație de călătorie eliberată trebuie să fie anulată sau revocată de îndată ce devine evident că, la momentul eliberării, nu erau îndeplinite condițiile de eliberare a acesteia sau că respectivele condiții nu mai sunt îndeplinite, în special atunci când există motive întemeiate pentru a considera că autorizația de călătorie a fost obținută în mod fraudulos. Decizia de revocare sau anulare va fi luată, în principiu, de autoritățile statului membru care deține dovezile care conduc la revocare sau anulare ori de către unitatea națională a ETIAS din statul membru al primei intrări declarat de solicitant.

În special, atunci când se creează o nouă semnalare SIS privind refuzul intrării, SIS va informa sistemul central al ETIAS, care, la rândul său, ar verifica dacă această nouă semnalare corespunde unei autorizații de călătorie valabile. În caz afirmativ, statul membru care a creat semnalarea va fi informat imediat și va trebui să revoce autorizația de călătorie.

Rolul Europol

Europol contribuie la valoarea adăugată pe care ETIAS o va oferi securității interne a UE. Această contribuție reflectă rolul Europol ca centru de informare al UE și instrument-cheie de cooperare în materie de securitate într-un cadru de reglementare consolidat. Datele furnizate de solicitanți pentru o autorizație ETIAS vor fi confruntate cu datele deținute de Europol referitoare la persoane care sunt suspectate că au comis sau au participat la comiterea unei infracțiuni, care au fost condamnate pentru o infracțiune sau cu privire la care există indicii concrete sau motive întemeiate care justifică prezumția că vor comite o infracțiune. Europol se află în poziția unică de a combina informații care nu sunt disponibile la nivelul statelor membre sau în alte baze de date ale UE.

Acesta este motivul pentru care Europol va fi implicat în definirea regulilor de verificare ale ETIAS, prin participarea sa în cadrul Comitetului de verificare al ETIAS. De asemenea, va gestiona lista de supraveghere din ETIAS în cadrul datelor Europol. În plus, unitățile naționale ale ETIAS pot consulta Europol, în urma obținerii unui rezultat pozitiv în cursul prelucrării automate din ETIAS în cazuri care intră sub incidența mandatului Europol. Acest lucru va permite unităților naționale ale ETIAS să beneficieze de informații relevante care ar putea fi disponibile în cadrul Europol, atunci când evaluează o cerere ETIAS introdusă de o persoană care ar putea constitui o amenințare la adresa securității. În fine, Europol poate solicita consultarea datelor stocate în sistemul central al ETIAS într-un caz specific în care acesta sprijină acțiunile statelor membre în materie de prevenire, depistare sau investigare a infracțiunilor de terorism ori a altor infracțiuni grave care intră sub incidența mandatului său.

Infrastructura tehnică a ETIAS

ETIAS ar oferi infrastructura tehnică:

–solicitanților, pentru a introduce datele necesare fiecărei cereri online de autorizație de călătorie, furnizând instrucțiuni corespunzătoare în cazul în care există îndoieli;

–sistemului central al ETIAS, pentru a crea, a actualiza și a șterge cererea de autorizație de călătorie și informațiile colectate pentru a prelucra cererea, până la adoptarea deciziei de acordare sau de refuzare a autorizației;

–sistemului central al ETIAS, pentru a prelucra datele cu caracter personal ale solicitantului în vederea efectuării de căutări în bazele de date specifice și a extragerii informațiilor din acestea cu privire la solicitant, în scopul evaluării cererii;

–polițiștilor de frontieră, pentru a avea acces la statutul autorizației de călătorie a unui solicitant de la orice punct de trecere a frontierei Schengen, prin citirea datelor de pe banda de citire optică a documentului de călătorie sau a numărului cererii;

–operatorilor de transport, pentru a consulta statutul autorizației de călătorie, utilizând doar date de pe banda de citire optică a documentului de călătorie sau numărul cererii;

–personalului din cadrul unității centrale a ETIAS și al unităților naționale ale ETIAS, pentru a gestiona procesul de prelucrare a cererilor, inclusiv schimburile de informații cu autoritățile competente ale altor state membre și notificările adresate solicitanților;

–unității centrale a ETIAS, precum și personalului și autorităților competente din cadrul unităților naționale ale ETIAS, pentru a elabora statistici utilizând date anonimizate, fără a permite identificarea persoanelor prin restrângerea statisticilor la un grup foarte mic.

Infrastructura tehnică a ETIAS trebuie să răspundă în timp util operațiunilor de control la frontiere și operatorilor de transport, 24 de ore din 24, 7 zile din 7, cu o disponibilitate de 99,9 %. Sistemul de informații al ETIAS trebuie, de asemenea, să asigure mecanisme de protecție care să ofere un grad maxim de securitate împotriva intruziunii, a accesului unor persoane neautorizate la date și a comunicării datelor unor persoane neautorizate, a coruperii și a pierderii integrității datelor. Respectarea acestei cerințe va fi asigurată prin adoptarea unui plan de securitate ca măsură de punere în aplicare.

Perioada de păstrare a datelor

Ca regulă generală, durata de stocare a datelor din cererile ETIAS va fi de 5 ani de la ultima utilizare a autorizației de călătorie sau de la ultima decizie de refuzare, revocare sau anulare a unei autorizații de călătorie. Această perioadă de păstrare corespunde perioadei de păstrare a unei fișe EES care conține o autorizație de intrare acordată pe baza unei autorizații de călătorie ETIAS. Această sincronizare a perioadelor de păstrare garantează faptul că fișa de intrare și autorizația de călătorie conexă au același termen de stocare, fiind totodată un element suplimentar al interoperabilității dintre ETIAS și EES. Această sincronizare a perioadelor de păstrare a datelor este necesară pentru a permite autorităților competente să efectueze analiza riscurilor necesară prevăzută de Codul frontierelor Schengen și de ETIAS. Perioada de păstrare va reduce, de asemenea, frecvența reînscrierii și va fi avantajoasă pentru toți călătorii. După expirarea acestei perioade, dosarul de cerere din ETIAS ar fi șters integral în mod automat.

Interoperabilitatea și partajarea resurselor cu EES